Kalaja e Balibardhës

Kalaja e Balibardhës e quajtur ndryshe dhe Gradishta e Balibardhës, ndodhet midis fshatrave Qereshnik e Balibardhë të rrethit Berat, në majën e një kodre me lartësi 692 m mbi nivelin e detit. Kalaja është një monument i trashëgimisë kulturore në Rrethin e Beratit, Shqipëri. Ky monument është i llojit "Arkeologji", i miratuar me Urdhër të Ministrië së Arsimit dhe Kulturës Dt. 08.01.1977.

Përshkrim
Kodra mbi të cilën ndodhet kalaja ka pozitë dominuese mbi fshatin Janicë. Në jugperëndim kalaja shikon luginën e lumit Osum, në perëndim fushën e Myzeqesë, në veri malet e Sulovës, ndërsa në juglindje ndodhet masivi i Tomorrit. Gjatë ekspeditës përnjohëse të projektit FoAP në fortifikimin e Gradishtës së Balibardhës, u arrit të ndiqej pjesërisht linja e murit fortifikues të kodrës, kjo për arsye të vështirësive që ofronte terreni, kryesisht bimësia e dendur. Kjo arsye e fundit pengonte gjithashtu kontrollin për gjetje sipërfaqësore të territorit të rrethuar të fortifikimit. Linja e ruajtur e murit ndjek konturet e majës së kodrës. Muri është i ndërtuar me blloqe ranore të gatshëm, në formë izodomike me përmasa mbi 1,30 m x 0,80 m x 0,30 m. Gradishta e Balibardhës paraqitej në gjendje jo të mirë për shkak të faktorëve natyrorë, të tillë si rrëzimi i gurëve, vegjetacioni por gjithashtu edhe gërmimet klandestine të viteve të fundit, gjurmët e të cilave duken në të gjithë sipërfaqen e majës së kodrës. Sipas burimeve gojore të fshatarëve të zonës, por edhe nga vëzhgimi ynë paraprak, kjo kala i është nështruar gërmimeve klandestine në anën lindore të saj si dhe në brendësi të mureve ku u evidentua një gropë e përmasave 3 m x 3 m.

Referimi

Balibardhë